
3. melléklet a 123-558/2019 előterjesztéshez
Budapest főváros XIV. kerület Zugló Önkormányzata Képviselő-testületének

33/2010. (XI.24.) önkormányzati rendelete

az építtetők személygépkocsi elhelyezési kötelezettségéről

/egységes szerkezetben a 27/2014. (XI. 14.) rendelettel/
Budapest főváros XIV. kerület Zugló Önkormányzatának Képviselő-testülete a helyi önkormányzatokról szóló 1990. évi LXV. törvény 16. § (1) bekezdésében, az országos településrendezési és építési követelményekről szóló 253/1997. (XII. 20.) Korm. rendelet 42.§ (10)-(11) bekezdésében, a Budapesti Városrendezési és Építési Keretszabályzatról szóló 47/1998. (X.15.) Főv. Kgy. rendelet 6. §-ban kapott felhatalmazás alapján, a helyi önkormányzatokról szóló 1990. évi LXV. törvény 8.§ (1) bekezdésben meghatározott feladatkörében eljárva a következőket rendeli el:

1. Általános rendelkezések

1.§

E rendelet előírásait az országos településrendezési és építési követelményekről szóló 253/1997. (XII. 20.) Korm. rendelet (továbbiakban: OTÉK), a Budapesti Városrendezési és Építési Keretszabályzatról szóló 47/1998. (X.15.) Főv. Kgy. rendelet (továbbiakban: BVKSZ) és Budapest-Zugló Képviselő-testületének Zugló Kerületi Városrendezési és Építési Szabályzatának, valamint Zugló Kerületi Szabályozási Tervének elfogadásáról szóló 19/2003.(VII.08.) sz. rendelete (a továbbiakban: ZKVSZ-ZKSZT) előírásaival együtt kell alkalmazni.

2. A rendelet hatálya

2.§

Budapest főváros XIV. kerület közigazgatási területén belül a rendelet hatálya kiterjed mindazokra az építtetőkre, akik:

a) 1988. év előtt használatba vett épület(ek) kizárólag lakással történő bővítésére (lakás leválasztás, emeletráépítés, tetőtérbépítés, tetőtér-ráépítés), vagy földszinti, utcai traktusban lévő funkció megváltoztatására, átalakítására építési, egyszerűsített építési, fennmaradási, fennmaradási és továbbépítési, vagy használatbavételi engedélyt kérnek, vagy bejelentést tesznek, vagy

b) meglévő, nem lakás funkciójú helyiségek lakás céljára történő átalakítására építési, egyszerűsített építési, fennmaradási, fennmaradási és továbbépítési, vagy használatbavételi engedélyt kérnek, vagy bejelentést tesznek, vagy

c) a 7.§-ban meghatározott új (nem lakás célú) építményeket építenek.

3. Személygépkocsi elhelyezési kötelezettség építési telken kívüli teljesítése 

3.§

Személygépkocsi elhelyezési kötelezettség csak abban az esetben teljesíthető az arra kötelezett ingatlanon kívül, ha az érintett telek személygépkocsi ki- és behajtása forgalomtechnikai okból nem engedélyezhető, vagy a meglévő épület, a telek mérete, illetve egyéb műszaki adottságok a telken belül többlet parkoló kialakítását nem teszik lehetővé.

4.§

(1) Ha a személygépkocsi elhelyezésre kötelezett a vonatkozó jogszabályban előírt számú (a továbbiakban: normatív) parkolóhelyet nem tudja saját telkén belül, vagy önkormányzati tulajdonú parkolóházban, mélygarázsban, felszíni parkolóban biztosítani, építési engedélyt, fennmaradási, továbbépítési engedélyt, vagy használatbavételi engedélyt csak akkor kaphat, ha normatív személygépkocsi elhelyezési kötelezettségét telkének bejáratától mért 500 méteres sugarú területen belül parkolóházban vagy mélygarázsban teljesíteni tudja, és ezt a parkolóhely elhelyezését biztosító terület tulajdonosával, üzemeltetőjével kötött szerződéssel igazolja.

(2) A személygépkocsi elhelyezésre kötelezettnek a parkolóház vagy mélygarázs tulajdonosával, üzemeltetőjével a személygépkocsi elhelyezésre vonatkozó, hosszú távú, de legalább 20 éves bérleti szerződéssel kell rendelkeznie, vagy tulajdont kell szereznie legalább a normatív parkolóhely-szám mértékéig.

(3) A személygépkocsi elhelyezésre kötelezett adásvételi, vagy bérleti szerződéssel csak olyan gépjármű-várakozóhely tulajdon-, vagy használati jogát szerezheti meg, amely a telken lévő építmény normatív parkoló férőhelyét meghaladja, és más építési tevékenységnél nem került normatív parkolóhelyként beszámításra.

5.§

(1) Személygépkocsi elhelyezési kötelezettség csak abban az esetben teljesíthető önkormányzati tulajdonú telken (közterületen, vagy építési telken), ha az ingatlan közterületi bejáratától légvonalban mért 500 méteren belül önkormányzati tulajdonú telken térszínen az 1. melléklet szerint vagy térszín alatt a 2. melléklet szerint parkolóhely létesítésére lehetőség van, és a személygépkocsi elhelyezésre kötelezett a létesítés összegét parkolóhely megváltási díjként az Önkormányzat részére megfizeti.

(2) Az önkormányzati tulajdonú területen elhelyezhető parkolóhelyek száma korlátozott, a kérelmek érkezési sorrendben kerülnek elbírálásra, elfogadásra.

6.§

(1) Az Önkormányzat az átvállalt parkolóhely-létesítésre a személygépkocsi elhelyezésre kötelezettel szerződésben állapodik meg, amelyet az építési, egyszerűsített építési, fennmaradási, fennmaradási és továbbépítési, vagy használatbavételi engedélyhez, vagy bejelentéshez mellékelni kell. A szerződést az Önkormányzat nevében a Tulajdonosi és Közbeszerzési Bizottság köti meg.*1
(2) Az átvállalt parkolóhely-létesítésre vonatkozó kérelemnek tartalmaznia kell az alábbi adatokat:

a) a személygépkocsi elhelyezésre kötelezett neve és címe,

b) ingatlan (tervezett beruházás) címe és helyrajzi száma,

c) tervezett beruházás megnevezése (lakóépület bővítése, átalakítása esetén a meglévő épület használatbevételének időpontja, meglévő és tervezett lakások száma is)

d) a rendeltetésszerű használathoz előírt személygépkocsi várakozóhelyek száma,
e) az építési telken kívül elhelyezendő személygépkocsi várakozóhelyek száma.
*1 Módosította a 27/2014. (XI. 14.) rendelet 96. § (8) bekezdése
(3) A parkolóhely megváltási díja várakozóhelyenként (2010-ben):

bruttó 2.600.000,- Ft,

amely összeg évente a KSH által közzétett inflációs rátával növekszik.

(4) A várakozóhely(ek) megváltási díját a szerződés megkötését követő 22 munkanapon belül kell a személygépkocsi elhelyezésre kötelezettnek befizetnie a Zuglói Polgármesteri Hivatal gépjármű elhelyezési befizetési számlájára. A megváltási díj megfizetése az engedély megadásának feltétele. Az Önkormányzat a parkolóhely megváltási díjat elkülönítetten kezeli, kizárólag a pakolóhely létesítésére, a meglévők használhatóságára és fenntartására használja fel és az átvállalt parkolóhely létesítési kötelezettségének a más jogszabályban előírt határidőn belül eleget tesz.

(5) A személygépkocsi elhelyezésre kötelezett, amennyiben a kivitelezést az építési/egyszerűsített építési engedély, bejelentés érvényessége alatt nem kezdte meg, és az engedély, bejelentés érvényessége lejárt, a befizetett összeget visszaigényelheti, amelyet az önkormányzat a kérelem elbírálását követő 22 munkanapon belül köteles visszafizetni.
4. Személygépkocsi elhelyezési kötelezettség mértékének és teljesítésének eseti, eltérő megállapítása

7.§

(1) A Csömöri út – Rákospatak utca – (31268/55) hrsz-ú közterület – Bosnyák utca – Lőcsei út által határolt területen épülő új épületek építéséhez kapcsolódó személygépkocsi elhelyezési kötelezettség mértéke 40 %-kal, egyéb közösségi szórakoztatás, egyéb művelődés funkció esetén 25%-kal csökkenthető.
(2) A személygépkocsi elhelyezési kötelezettséget a Csömöri út – Rákospatak utca – (31268/55) hrsz-ú közterület – Bosnyák utca – Lőcsei út által határolt területen belül legkésőbb az épületek használatbavételi engedély iránti kérelmének benyújtásáig kell teljesíteni saját telken belüli kialakítással, vagy 400 m-en belül (az ingatlan főbejáratától számított 400 m-es sugarú körön belül) parkolóházban adásvételi szerződéssel igazoltan, amelyet a tulajdoni lap is feltüntet.

5. Záró rendelkezések 

8.§

(1) Ez a rendelet a kihirdetés napján lép hatályba. Rendelkezéseit a hatálybalépés után indult építési, egyszerűsített építési, fennmaradási, fennmaradási és továbbépítési, vagy használatbavételi engedélyezési, bejelentési eljárásokban kell alkalmazni.

(2) E rendelet hatálybalépésével egyidejűleg hatályát veszti:

1. Budapest-Zugló Képviselő-testületének a parkolásról és az építtetők gépjármű-elhelyezési kötelezettségéről szóló 15/2002. (IV.26.) sz. rendelete

2. Budapest főváros XIV. kerület Zugló Önkormányzata Képviselő-testületének 36/2008. (IX.10.) rendelete Budapest-Zugló Képviselő-testületének a parkolásról és az építtetők gépjármű-elhelyezési kötelezettségéről szóló 15/2002. (IV.26.) rendeletének (ZPR) módosításáról

	dr. Papcsák Ferenc 

polgármester
	dr. Deák Erzsébet
jegyző

